На основу члана 41а став 4. Закона о заштити природе („Службени гласник РС”, бр. 36/09, 88/10, 91/10-исправка, 14/16 и 95/18-др. закон), и члана 37. став 1. тачка 7. Статута Града Ниша („Службени лист Града Ниша”, бр. 88/08, 143/16 и 18/19), Скупштина Града Ниша, на седници одржаној \_\_\_\_. 2019. године, донела је

**О Д Л У К У**

**О ПРОГЛАШЕЊУ СПОМЕНИКА ПРИРОДЕ**

**„ДВА СТАБЛА КРУПНОЛИСНОГ МЕДУНЦА У ЧУКЉЕНИКУ”**

**Члан 1.**

Природно добро под називом „Два стабла крупнолисног медунца у Чукљeнику”, које се налази на територији Града Ниша, у градској општини Нишка Бања, у селу Чукљеник, проглашава се спомеником природе III категорије – заштићено подручје локалног значаја (у даљем тексту: Споменик природе).

**Члан 2.**

Споменик природе чине два стабла храста крупнолисног медунца (*Quercus virgiliana* Ten.), који представљају раритет подручја општине Нишка Бања импозантних дендометријских карактеристика и естетске вредности, правилног хабитуса, доброг здравственог стања и виталности.

Поред ботаничке вредности, као и биолошке и предеоне разноврсности, ова монументална стабла имају и културно-историјски значај јер једно од стабала представља запис – свето дрво, први најпримитивнији „храм”, односно светилиште са најстаријим обичајним обредима.

Дендрометријске карактеристике 1. (тањег) стабла:

|  |  |
| --- | --- |
| Висина стабла | 21,00 m |
| Висина дебла до прве живе гране | 1,90 m |
| Пречник дебла на 1,30 m | 1,24 m |
| Обим дебла на 1,30 m | 3,89 m |
| Пречник крошње | 21,6 m |
| Старост стабла | Процењује се на 250 година |

Дендрометријске карактеристике 2. стабла:

|  |  |
| --- | --- |
| Висина стабла | 21,00 m |
| Висина дебла до прве живе гране | 1,10 m |
| Пречник дебла на 1,30 m | 1,56 m |
| Обим дебла на 1,30 m | 4,90 m |
| Пречник крошње | 20,00 m |
| Старост стабла | Процењује се на 300 година |

**Члан 3.**

Споменик природе се налази у југоисточном делу Србије, у Нишавском округу, на територији Града Ниша, у градској општини Нишка Бања, у селу Чукљеник, на катастарској парцели бр. 764, КО Чукљеник која је у јавној својини Града Ниша. Смештен је у долини реке Нишаве, окружен Јелешничком и Сићевачком клисуром, као и Сувом планином, који имају статус заштићених природних добара.

Положај Споменика природе одређен је следећим координатама по Гаус-Кригеру: Y=7587994 X=4793228.

Површина Споменика природе износи 680 m2 и представља збир површина два стабла храста пропорционална површини круга пречника крошњи стабла.

Надморска висина на којој се налази природно добро износи 493 m.

Границу припадајућег простора стабала на терену чини хоризонтална пројекција крошњи одговарајућег пречника, која представља и границу природног добра.

**Члан 4.**

На простору који је обухваћен одлуком, Министарство рударства и енергетике, Сектор за геологију и рударство је одобрило извођење геолошких истраживања минералних ресусрса, и то:

Привредном друштву „НАФТНА ИНДУСТРИЈА СРБИЈЕ“ а.д. Нови Сад одобрено извођење геолошких истраживања нафте и гаса, јужно од Саве и Дунава, на истражном који се у регистру истражних простора води под бројем 1915 (решење бр: 310-02-0059/2010-06 од 01.04.2010.год.). Одобрени истражни простор обухвата територију Републике Србије јужно од Саве и Дунава и исти је омеђен координатама:

42º 15' 22" и 45º 03' 06" северне географске ширине и

19º 00' 54" и 23º 00' 43" источне географске дужине.

**Члан 5.**

На површини Споменика природе установљава се режим заштите III степена, којим се, поред забрана и ограничења из Закона о заштити природе (у даљем тексту: Закон) и Уредбе о режимима заштите, забрањује и:

– сеча стабала, ломљење грана, кидање лишћа, уништавање коре и кореновог система или предузимање било којих радњи и активности које би нарушиле, односно оштетиле њихова битна својства или довеле у питање биолошки опстанак стабала;

– обрађивање земљишта испод крошњи, односно садња култура на заштићеној површини стабала (у пројекцији крошње);

- садња било каквог декоративног зеленила (жбунастих форми) на заштићеној површини стабала које би могло да утиче на њихово сагледавање;

– ложење ватре и депоновање отпада на заштићеној површини;

– раскопавање и депоновање земље на заштићеној површини природног добра;

– уништавање кореновог система и дебла стабала приликом извођења било каквих радова;

– испуштање отпадних вода на заштићену површину Споменика природе;

– постављање табли и других обавештења на деблима заштићених стабала;

– извођење грађевинских радова и активности на заштићеној површини Споменика природе који могу негативно да утичу на стабло, тј. наруше и оштете вредности природног добра.

На површини Споменика природе ограничава се и:

– предузимање свих биолошко-техничких мера заштите и неге за које се процени да су неопходне за очување и одржавање виталности стабала храста (уклањање сувих грана, превентивне, као и редовне мере заштите у зависности од потребе), а под условима које утврђује Завод за заштиту природе Србије (у даљем тексту Завод);

– одржавање заштићене површине Споменика природе (редовно уклањање корова, жбуња и кошење траве у границама пројекције крошње);

– постављање табли и ознака, у циљу презентације природног добра и упозорења.

Концепт заштите и унапређења Споменика природе подразумева очување стабала значајне вредности, што доприноси очувању биодиверзитета подручја, генофонда врсте, као и очувању и унапређењу квалитета животне средине.

**Члан 6.**

Споменик природе поверава се на управљање Јавно комуналном предузећу „Медиана”, Ниш (у даљем тексту: Управљач).

**Члан 7.**

Управљач обавља послове заштите на природном добру, односно изводи планиране радове у циљу спровођења режима заштите, доноси планове, програме и друга акта у складу са Законом.

Осим обавеза које има на основу закона којим се уређује заштита природе, управљач је овлашћен и дужан нарочито да:

– обележи Споменик природе, у складу са прописом који регулише начин обележавања заштићених природних добара;

– изради План управаљања (петогодишњи), а на основу њега годишњи Програм управљања, у складу са Законом и овом Одлуком;

– спроводи прописан режим заштите, односно чува и одржава заштићена стабла у складу са мерама заштите прописане Законом и овом Одлуком;

– перманентно прати здравствено стање природног добра и благовремено предузима неопходне мере заштите;

– обезбеди надзор над спровођењем услова и мера заштите;

– редовно обавештава Завод о свим насталим променама у оквиру Споменика природе, након чега Завод одређује мере заштите, које управљач треба да спроведе, уз стручни надзор;

– у сарадњи са републичком инспекцијом и органима безбедности спречава све активности и делатности које су у супротности са актом о заштити и које представљају фактор угрожавања Споменика природе;

– даје сагласност за обављање научних истраживања, постављање привремених објеката на простору Споменика природе и др;

– унапређује и промовише Споменик природе;

– доноси акт о накнадама;

– врши и друге послове утврђене законом и актом о заштити.

Управљач испуњава наведене обавезе у сарадњи са локалном самоуправом, а уз стручну помоћ Завода који врши послове стручног надзора над радом управљача.

Уколико се у поступку надзора над радом, стручног и инспекцијског надзора, утврди да управљач не извршава обавезе установљене актом о заштити, управљање заштићеним природним добром се одузима и поверава другом управљачу.

Управљач је дужан да у року од 60 дана од дана ступања на снагу ове Одлуке, изврши упис делатности управљања заштићеним подручјем у складу са прописима којима се уређује класификација делатности и регистрација удружења.

**Члан 8.**

Очување, унапређење, одрживо коришћење и приказивање природних и других вредности подручја Споменика природе спроводи се према плану управљања који доноси Управљач на период од 5 година (у даљем тексту: План управљања), са садржином и на начин прописан Законом.

План управљања, између осталог, садржи и превентивне мере заштите од пожара у складу са законом који уређује заштиту од пожара и прописима донетим на основу тог закона.

План управљања Управљач ће донети и доставити органу јединице локалне самоуправе надлежном за послове заштите животне средине најкасније у року од шест месеци од дана ступања на снагу ове одлуке.

На План управљања сагласност даје орган јединице локалне самоуправе надлежан за послове заштите животне средине, по претходно прибављеном мишљењу Завода.

Управљач је дужан да једном у три године анализира спровођење Плана управљања и остварене резултате и по потреби изврши његову ревизију.

План управљања остварује се годишњим програмима управљања, који садрже нарочито: сажет приказ природних и других вредности заштићеног подручја, циљеве заштите и одрживог коришћења, могућности и ограничења за њихово остваривање; детаљан приказ годишњих задатака на чувању, одржавању, унапређењу, приказивању и одрживом коришћењу заштићеног подручја за потребе науке, образовања, рекреације и туризма и укупног социо-економског развоја; приказ конкретних послова на изради и доношењу управљачких докумената, првенствено Плана управљања, акта о унутрашњем реду и чуварској служби и акта о накнади за коришћење заштићеног подручја, приказ задатака на обележавању заштићеног подручја, заснивању информационог система и противпожарној заштити; приказ субјеката и организационих и материјалних услова за извршења програма, висине и извора потребних финансијских средстава.

До доношења Плана управљања, Управљач ће послове заштите и развоја заштићеног подручја обављати према привременом програму управљања који ће донети у року од 30 дана од дана ступања на снагу ове Одлуке, уз сагласност органа локалне самоуправе надлежног за послове заштите животне средине.

Извештај о остваривању годишњег програма за претходну годину управљач доставља надлежном органу до 15. децембра текуће године, годишњи програм управљања за наредну годину управљач доставља надлежном органу до 15. новембра текуће године, а извештај о остваривању плана управљања из члана 52. закона најкасније 60 дана пре истека периода за који је план донет.

**Члан 9.**

Управљач је дужан да обезбеди унутрашњи ред и чување заштићеног подручја у складу са правилником о унутрашњем реду и чуварској служби који доноси уз сагласност органа локлане самоуправе надлежног за послове заштите животне средине.

Актом из става 1. овог члана утврђују се правила за спровођење прописаних режима заштите, а нарочито: начин и услови понашања посетилаца, при кретању, боравку, начин сарадње са физичким лицима, предузетницима и правним лицима која по различитом основу користе или су заинтересовани за коришћење природних богатстава и простора; услови заштите приликом обављања научних истраживања и образовних активности, као и начин чувања и одржавања заштићеног природног добра.

Правила одређена актом из става 1. овога члана и друге неопходне информације за спровођење режима заштите, Управљач је дужан да јавно огласи и на погодан начин учини доступним посетиоцима и корисницима.

Висину, начин обрачуна и плаћања накнаде за коришћење заштићеног подручја одређује својим актом Управљач у складу са критеријумима које прописује Влада.

На акт из става 4. овога члана сагласност даје орган локлане самоуправе надлежан за послове заштите животне средине.

Управљач је дужан да средства од накнада за коришћење заштићеног подручја користи за заштиту, развој и унапређење заштићеног подручја. Средства од накнада, Управљач је дужан да води на посебном рачуну.

**Члан 10.**

Финансирање заштићеног подручја обезбеђује се из:

1) средстава буџета Републике Србије и Града Ниша;

2) средства Зеленог фонда Републике Србије;

3) средстава обезбеђених за реализацију програма, планова и пројеката у области заштите природе;

4) накнада за коришћења заштићеног подручја;

5) прихода остварених у обављању делатности и управљања заштићеним подручјем;

6) донација, поклона и помоћи;

7) других извора у складу са законом.

**Члан 11.**

Планови уређења простора, основa и други програми који обухватају заштићено подручје, усагласиће се са Просторним планом Републике Србије и планом управљања из члана 7. ове Одлуке.

**Члан 12.**

Ова одлука ступа на снагу осмог дана од дана објављивања у „Службeнoм листу Грaдa Ниша”.

Број: 06-\_\_\_\_/2019-\_\_-02

У Нишу, \_\_\_\_. 2019. године

**СКУПШТИНА ГРАДА НИША**

Председник

Мр. Раде Рајковић, с.р.